贈梓潼袁君西歸
作者：真德秀
朝代：宋

paragraphs: 君辭萬里蜀，東游海之壖。
所挾大易數，自謂探幽玄。
縱橫布籌算，妙若蓍之圓。
殷勤扣其說，得數須得全。
人生穹壤間，其孰司陶甄。
短長辨鳬鶴，百一分夔蚿。
造物初何必，賦受自爾偏。
數有饒與乏，定命誰能遷。
理則無虧盈，一性各渾然。
顔跖偶壽夭，堯桀非愚賢。
緬懷樂正子，聖門得真傳。
全生必全歸，此語星日懸。
予生故多奇，榮枯聽諸天。
獨有任道心，未死須乾乾。
君提空囊至，又復垂橐旋。
豈嘗卜而來，所遇非昔泉。
術工用乃拙，爲子笑且憐。
矢詩苦不多，聊壓瞿唐船。